
ZAPISNIK
21. REDNE SEJE OBČINSKEGA SVETA OBČINE IG 
z dne, 11. 12. 2024, ob 17. uri v dvorani Centra Ig

Prisotni svetniki: Jože Ciber, Zdravko Grmek, Alenka Jeraj, Zuhra Jovanovič, Mojca Marija Kučič, Simon Krajzel, Rado Lovšin, Mirko Merzel, Anton Modic, mag. Aleš Tolar, Jože Virant, Mira Žagar, Marija Župec.

Ostali prisotni: Zlatko Usenik, Janez Miklič, Petra Mihelič Jakič, Tanja Lenaršič, Natalija Skok, Maja Zupančič, Marjetka Pintarič Župec, Polona Skledar, Andreja Zdravje, Katja Ivanuš, Tina Škulj, Štefan Gorenčič, Uroš Čuden, Anita Nikolić, Pavel Petek, Urška Kotnik, Primož Ornik, Barbara Ornik, Sabina Prislan, Zlatko Ban, Andrej Žnidaršič, Milena Hvalič Arhar, Franci Grimšič, Janez Janežič, Tea Vidic, Dragica Lupše Strle, Matija Božič, Bojan Kraševec, Barbara J. Poznik.  

Dnevni red:

1. Obravnava in potrditev dnevnega reda
2. Obravnava in potrditev zapisnika 20. seje z dne 20. 11. 2024 
3. Realizacija sklepov 20. seje z dne 20. 11. 2024 
4. Obravnava in potrditev Odloka o občinskem podrobnem prostorskem načrtu za območje KU-8 in KU-9 v občini Ig 
5. Obravnava in potrditev vrednosti točke za izračun Nadomestila za uporabo stavbnega zemljišča na območju občine Ig za leto 2025 
6. Obravnava in potrditev novelacije investicijskega programa za projekt vodovod Iška vas - Iška 
7. Obravnava in potrditev novelacije investicijskega programa za projekt kanalizacija Iška vas - Iška 
8. Obravnava in potrditev letnega programa kulture Občine Ig za leto 2025 
9. Obravnava in potrditev Večletnega programa kulture Občine Ig za obdobje od 2025 do 2027 
10. Obravnava in potrditev sprememb Pravilnika o sofinanciranju ljubiteljske kulturne dejavnosti v Občini Ig 
11. [bookmark: _Hlk184109201]Obravnava in potrditev cene pomoči na domu v Občini Ig za leto 2025 
12. [bookmark: _Hlk184115705]Obravnava in potrditev Dokumenta identifikacije investicijskega projekta - DIIP za izgradnjo 
gasilskega doma PGD Tomišelj 
13. Obravnava in potrditev Dokumenta identifikacije investicijskega projekta - DIIP za nakupa gasilskega vozila GVC-1 za PGD Ig 
14. Obravnava in potrditev Dokumenta identifikacije investicijskega projekta - DIIP za LAS projekt: Športajmo na Igu
15. Obravnava in potrditev predloga Proračuna Občine Ig za leto 2025 in Odloka o proračunu Občine Ig za leto 2025 
16. Pobude in vprašanja
 







Ad 1
Dnevni red

Župan predlaga v potrditev dnevni red. 

Občinski svet Občine Ig je potrdil dnevni red. 
[bookmark: _Hlk129940331][bookmark: _Hlk99552711][bookmark: _Hlk106200731]Glasovanje: 11 ZA, 0 PROTI, 0 VZDRŽAN

Ad 2
Zapisnik 20. redne seje 

[bookmark: _Hlk101267603]Župan predlaga v potrditev zapisnik 20. redne seje Občinskega sveta z dne, 20. 11. 2024. 

Občinski svet Občine Ig je potrdil zapisnik 20. redne seje Občinskega sveta Občine Ig z dopolnitvijo. 
Glasovanje: 11 ZA, 0 PROTI, 0 VZDRŽAN

Ad 3
Realizacija sklepov 20. redne seje z dne, 20. 11. 2024

Janez Miklič, direktor občinske uprave predstavi realizirana sklepa 20. redne seje Občinskega sveta Občine Ig, in sicer:
1. V Uradnem listu RS št. 101/24 z dne 29. 11. 2024 je bil objavljen Sklep o ukinitvi zaznambe statusa grajenega  javnega dobra lokalnega pomena št. 478-0015/2024-148.
  
2. Predlog Proračuna Občine Ig za leto 2025 je bil v javni razpravi do vključno 5. 12. 2024. V času javne razprave so predlog proračuna obravnavala delovna telesa občinskega sveta, in sicer:
    -  v ponedeljek, 25. 11. 2024 ob 17. uri Odbor za kmetijstvo in gozdarstvo  
    -  v ponedeljek, 25. 11. 2024 ob 18. uri Odbor za komunalo, infrastrukturo in varstvo okolja
    -  v sredo, 27. 11. 2024 ob 17. uri Odbor za družbene dejavnosti
    -  v sredo, 27. 11. 2024 ob 18. uri Odbor za protipožarno varnost, zaščito in reševanje
    -  v sredo, 27. 11. 2024 ob 19. uri Odbor za gospodarstvo, turizem in gostinstvo.

[bookmark: _Hlk146613019]Obravnava in potrditev Odloka o občinskem podrobnem prostorskem načrtu za območje KU - 8 in KU - 9 v Občini Ig

Seji se je pridružil Aleš Tolar ob 17.08.

Župan pove, da so o Odloku o občinskem podrobnem prostorskem načrtu za območje KU – 8 in KU – 9 v Občini Ig že veliko razpravljali. Od prvega  branja je bilo na tej podlagi pripravljeno gradivo za pridobitev pozitivnih drugih mnenj nosilcev urejanja prostora. K idejni zasnovi ureditve šole je bilo dodatno preverjeno stališče Ministrstva za vzgojo in izobraževanje, ki je ugotovilo, da je zasnova skladna z njihovimi smernicami in navodili. Na podlagi mnenj nosilcev urejanja prostora so bile v gradivu narejene nekatere dopolnitve:
· Na podlagi zahtev ZRSVN so bili dodatno omejeni pogoji glede osvetljevanja območja.
· Na podlagi zahtev MZ je bil dodan sklic na predpise s področja varstva pred škodljivim varstvom pred radonom.
· Na podlagi zahtev DRSV je bilo dodanih več sklicev na izdelano geološko poročilo. Dodani so bili tudi pogoji glede zmanjševanja hipnega odtoka padavinskih voda.
· Na podlagi zahtev režijskega obrata je bil dodan pogoj glede zagotavljanja ustreznega tlaka na vodovodnem omrežju.

Barbara J. Poznik (SVS Rogatec – Visoko) prebere vprašanja Civilne iniciative, in sicer jih zanima ali so si svetniki ogledali teren, kjer bo stala nova šola, ali so prebrali ugovore. Podali so dvom na pavšalno geomehansko poročilo, in sicer menijo, da je bilo poročilo podano površno, saj je potrebno v primeru, da gre za enostavni objekt opraviti postopek s pomočjo rovokopača in se cena giblje od 350,00 EUR do 500,00 EUR, če so tla glinaste plasti ali s podzemno vodo kot na območju predvidene gradnje so potrebne tudi laboratorijske analize preiskovalnih kamnin. V primeru zahtevnih gradenj kot so šole, trgovine, hale pa je potrebno izdelava projektne dokumentacije za izvedbo geomehanskih, geotehničinih raziskav. Delo se opravi z globokimi vrtinami globje pod nivojem predvidenih temeljev. Cena tega poročila lahko doseže vrednost tudi 10.000,00 EUR. To informacijo je podal g. Josip iz podjetja GEOKO, geološke raziskave, d. o. o. Zanima jih ali je bila opravljena temeljita geomehanska raziskava terena o sestavi tal, temeljenju in odvodnjavanju meteornih voda ter erozijskih razmerah pri gradnji šole. So raziskave 100 % potrdile varnost in stabilnost ceste na Kurešček. Ali je za območje KU – 8 in KU – 9 pridobljeno soglasje Direkcije Republike Slovenije za vode? Glede na to, da so na območju zaščitene rastline renaturacija površin ne bo mogoča, uničen bo habitat rastlinskih vrst. Zanima jo v kolikor pride do posedanja kdo bo kril stroške. 

Župan pove, da so gradivo prejeli vsi svetniki. Soglasja s strani DRSV-ja so pridobljena, geomehanika je bila narejena po predpisanih standardih. Možnost pritožbe je bila, ko se je sprejemal OPN leta 2012 v katerem je gradnja dovoljena in se s strani občine gradnje ne more prepovedati. 

Projektantka pove, da so bile vse pripombe podane na javni razgrnitvi in so bile obravnavane v zavzetih stališčih do pripomb. Stališča do pripomb so bila v obravnavi na prvem branju Odloka, na seji Občinskega sveta ter objavljena na spletni strani občine. Geomehansko poročilo je bilo dopolnjeno na podlagi pripomb na javni razgrnitvi. Podali so podrobnejše pogoje glede sanacije brežine in potrebnega temeljenja. Pridobljeno je bilo pozitivno mnenje DRSV iz katerega je razvidno, da bo ob projektiranju objektov potrebno opravit podrobnejšo geološke in hidrološke raziskave. Glede zaščitenih rastlinskih in živalskih vrst v Sloveniji, jih varujejo različne uredbe in Zavod RS za varstvo narave. Na tem območju ni nobenega posebnega varovanja in ne glede, da na tem območju ni določeno posebno varovanje, so s strani Zavoda RS za varstvo narave opravili preverbo obstoja habitatov, ki bi lahko bili zaščiteni. Na tem območju to ni bilo ugotovljeno. Podano je bilo mnenje, da ni potrebno delati presoje vpliva na naravo in ravno tako je pridobljeno končno pozitivno mnenje. 

Mojca Marija Kučič pove, da bo glasovala proti iz dveh razlogov, in sicer je prvi razlog poročilo geomehanike, kjer piše, da je plazovitost nenevarna  vendar lahko pride do poškodb. Res je, da piše, da se morajo izvajalci držati ukrepov.  
Naslednji razlog je, da je pred časom postavila vprašanje, in sicer zakaj v Iški ni dovoljeno delati glamping hiš ter prostora za avtodome in je dobila odgovor, da na območjih kjer so vaščani proti občina ne bo dala pozitivnega mnenja za gradnjo. Tudi v tem primeru se vaščani ne strinjajo z gradnjo. 
Župan pove, da je na območju KU – 8 in KU - 9 območje namenjeno za turizem. Na območju v Iški pa je po OPN-ju določeno, da je območje namenjeno za stanovanjsko gradnjo. 

Članica Statutarno pravne komisije Mira Žagar poroča, da je bil predlog Odloka o občinskem podrobnem prostorskem načrtu za območje KU - 8 in KU - 9 v Občini Ig na Statutarno pravni komisiji obravnavan in soglasno predlagan v potrditev občinskemu svetu Občine Ig. 
Predsednica Odbora za komunalo, infrastrukturo, varovanje okolja in prostora Mira Žagar poroča, da je bil predlog Odloka o občinskem podrobnem prostorskem načrtu za območje KU - 8 in KU - 9 v Občini Ig na Odboru za komunalo, infrastrukturo, varovanje okolja in prostora obravnavan in soglasno predlagan v potrditev občinskemu svetu Občine Ig

Sklep št. 1:
Občinski svet sprejme Odlok o občinskem podrobnem prostorskem načrt za območji KU – 8 in KU – 9.
Glasovanje: 11 ZA, 1 PROTI, 0 VZDRŽAN
    
Ad 5
Obravnava in potrditev vrednosti točke za izračun Nadomestila za uporabo stavbnega zemljišča na območju občine Ig za leto 2025

Vrednost točke za izračun nadomestila za uporabo zazidanega in nezazidanega stavbnega zemljišča v občini Ig za leto 2025 se poveča za 3,3% (glede na vrednost točke, ki je bila določena za leto 2024). Predlagana vrednost točke za izračun NUSZ za leto 2025 za zazidano in nezazidano stavbno zemljišče bi tako znašala 0,003413 EUR.
Razprave ni bilo.
[bookmark: _Hlk158114892][bookmark: _Hlk106705470]Sklep št. 2:
Občinski svet Občine Ig sprejme Sklep o določitvi vrednosti točke za izračun nadomestila za uporabo stavbnega zemljišča na območju občine Ig za leto 2025.
Glasovanje:  12 ZA, 0 PROTI, 0 VZDRŽAN

[bookmark: _Hlk101268574]Ad 6
Obravnava in potrditev novelacije investicijskega programa za projekt vodovod 
Iška vas - Iška

Katja Ivanuš pove, da je bil za projekt v juniju 2022 izdelan investicijski program na osnovi projektne dokumentacije PGD iz leta 2005, v vmesnem času (marec 2023) je bila izdelana tudi PZI dokumentacija v kateri prihaja do odstopanj v dolžinah posameznih odsekov. Investicijski program je bil izdelan pretežno na vrednostih, ki so temeljile na oceni projektantov, novelacija investicijskega programa pa je izdelana na osnovi pogodbenih vrednosti.

Prav tako se spreminja dinamika realizacije gradenj in posledično realizacije plačil, zato se izdeluje novelacija investicijskega programa.

Sklep št. 3:
Občinski svet občine Ig sprejme naslednje sklepe:

1. Potrdi se NOVELACIJA INVESTICIJSKEGA PROGRAMA za projekt: VODOVOD IŠKA VAS - IŠKA
2. Vrednost investicije znaša 2.516.661,16 EUR z DDV oz. 2.062.837,02 EUR brez DDV in se bo skladno s časovnim načrtom izvajala do 6/2026.
3. Vire financiranja zagotavljajo:
· Izvedba predmetne investicije bo predvidoma delno financirana iz proračuna Občine Ig, delno pa iz sredstev Načrta za okrevanje in odpornost.
4. Odobri se izvedba investicije
Glasovanje:  12 ZA, 0 PROTI, 0 VZDRŽAN

Ad 7
Obravnava in potrditev novelacije investicijskega programa za projekt kanalizacija 
Iška vas - Iška

Katja Ivanuš pove, da je bil za projekt v juniju 2022 izdelan investicijski program na vrednostih, ki so temeljile na oceni projektantov. Novelacija investicijskega programa je izdelana na osnovi pogodbenih vrednosti. Prav tako se spreminja dinamika realizacije gradenj in posledično realizacije plačil, zato se izdeluje novelacija investicijskega programa.

Sklep št. 4:
Občinski svet občine Ig sprejme naslednje sklepe:
1. Potrdi se NOVELACIJA INVESTICIJSKEGA PROGRAMA za projekt: KANALIZACIJA IŠKA VAS - IŠKA
2. Vrednost investicije znaša 2.240.507,42 EUR z DDV oz. 1.836.481,49 EUR brez DDV in se bo skladno s časovnim načrtom izvajala do 6/2026.
3. Vire financiranja zagotavljajo:
· Izvedba predmetne investicije bo predvidoma delno financirana iz proračuna Občine Ig (1.114.409,09 EUR), delno pa iz sredstev Načrta za okrevanje in odpornost (722.072,40 EUR).
4. Odobri se izvedba investicije
Glasovanje:  12 ZA, 0 PROTI, 0 VZDRŽAN

Ad 8
Obravnava in potrditev letnega programa kulture Občine Ig za leto 2025

Predsednik Odbora za družbene dejavnosti Mirko Merzel poroča, da je bil predlog Letnega programa kulture  Občine Ig za leto 2025 na Odboru za družbene dejavnosti obravnavan in soglasno predlagan v potrditev občinskemu svetu Občine Ig s pripombo, da se za instrumentalno glasbeno dejavnost opredeli skupen znesek. 
V gradivu za občinski svet je v tabeli že opredeljen skupen znesek. 

Sklep št. 5:
Občinski svet Občine Ig potrdi Letni program kulture Občine Ig za leto 2025. 
Glasovanje:  12 ZA, 0 PROTI, 0 VZDRŽAN

Ad 9
Obravnava in potrditev Večletnega programa kulture Občine Ig za obdobje od 2025 do 2027 

Predsednik Odbora za družbene dejavnosti Mirko Merzel poroča, da je bil predlog Večletnega programa kulture Občine Ig za obdobje od 2025 do 2027 na Odboru za družbene dejavnosti obravnavan in soglasno predlagan v potrditev občinskemu svetu Občine Ig.

Sklep št. 6:
Občinski svet Občine Ig potrdi Večletni program kulture Občine Ig za obdobje 2025 do 2027.
Glasovanje:  12 ZA, 0 PROTI, 0 VZDRŽAN



Ad 10
Obravnava in potrditev sprememb Pravilnika o sofinanciranju ljubiteljske kulturne dejavnosti v Občini Ig

Predsednik Odbora za družbene dejavnosti Mirko Merzel poroča, da so v zadnjem letu nastale nove dejavnosti: godba in filmska dejavnost zato so potrebne Spremembe Pravilnika o sofinanciranju ljubiteljske kulturne dejavnosti v Občini Ig.  
Točkovnik programov ljubiteljske kulturne dejavnosti se dopolni z novima dejavnostima: instrumentalno – glasbeno in filmsko dejavnostjo. Prav tako se pri honorarjih za strokovne vodje predvidi točkovanje za strokovne vodje instrumentalno-glasbene in filmske dejavnosti.
Sprememba se doda še pri instrumentalno glasbeni in  pevski dejavnosti v zvezi s pripravo nove skladbe in priredbe skladbe za skupino. Odbor za družbene dejavnosti je spremembe Pravilnika o sofinanciranju ljubiteljske kulturne dejavnosti v Občini Ig obravnaval na korespondenčni seji, in sicer je glasovalo za sprejetje sprememb pravilnika 9 članov, od tega jih je bilo 8 za sprejetje in 1 vzdržana. 

Članica Statutarno pravne komisije Mira Žagar poroča, da je bil predlog sprememb Pravilnika o sofinanciranju ljubiteljske kulturne dejavnosti na Statutarno pravni komisiji obravnavan in soglasno predlagan v potrditev občinskemu svetu Občine Ig. 

Mira Žagar poda pomislek glede točkovanja prireditev z vstopnino z dvajsetimi točkami. Ima pomislek glede vzpodbujanja plačljivih prireditev, ker dobijo sredstva za predstavo in še dodatno 20 točk, če pobirajo vstopnino. 
Polona Skledar pove, da je tovrstno točkovanje predvideno pri vseh dejavnostih, vendar so prireditve z vstopnino samo pri gledališki dejavnosti, npr. pri pevski dejavnosti društva za koncerte pobirajo prostovoljne prispevke. Društva konkurirajo znotraj posamezne dejavnosti za sredstva, ker so znotraj letnega programa kulture opredeljena sredstva za pevsko, gledališko, likovno dejavnost npr. za gledališko predstavo društvo dobi točke (več, če gre za premiero oz. manj, če gre za ponovitev) in v kolikor zanjo pobirajo vstopnino prejmejo še dodatnih 20 točk. V kolikor se bo občinski svet odločil, da to točkovanje ni primerno, bi to točkovanje izvzeli pri vseh dejavnostih. 
Tone Modic se strinja z vzpodbujanjem vstopnine. Meni, da je spodbujanje dejavnosti na vseh področjih na Igu zaželeno. V kolikor se izkaže, da gre za večje zneske bi se ponovno odločali o točkah čez dve leti. 
Mirko Merzel je mnenja, da želijo imeti društva preveliko finančno podporo s strani občine. Izumrlo je iskanje sponzorjev oziroma donatorjev. Podpira tudi pridobivanje finančnih sredstev z vstopnino. Pove, da so z Moškim pevskim zborom s pomočjo sponzorstva zbrali veliko več finančnih sredstev kot so jih prijeli s strani občine. S strani občine naj bo zagotovljen prostor in manjša finančna spodbuda. 
 
Sklep št. 7: 
Občinski svet Občine Ig potrdi Spremembe Pravilnika o sofinanciranju ljubiteljske kulturne dejavnosti v Občini Ig. 
Glasovanje:  12 ZA, 0 PROTI, 0 VZDRŽAN

Ad 11
Obravnava in potrditev cene pomoči na domu v Občini Ig za leto 2025

Župan pove, da se z 31. 12. 2024 prekinja pogodba za pomoč na domu s podjetjem DEOS d. o. o. Novo pogodbo bodo sklenili z Zavodom Zarjica. 

Simona Krajzla zanima kakšen vpliv ima nov zakon za dolgotrajno oskrbo, ki je začel veljati s 1. 7. 2025?
Polona Skledar pove, da bo za dolgotrajno oskrbo potrebno v prvih mesecih leta 2025 sprejeti Odlok in speljati postopek podelitve koncesije.    
Na razpis za pomoč na domu se je prijavil samo Zavod Zarjica, verjetno tudi zato, ker naj bi bila nujna oskrba nudena tudi čez vikend in praznike. V času vikendov in praznikov ne bo razvoza kosil. Cena bo nekaj nižja kot je trenutno v veljavi. Cena dela za vikend in praznike pa bo nekoliko višja. 
Simona Krajzla zanima ali z dolgotrajno oskrbo pomoči na domu ne bo več. Za dolgotrajno oskrbo bomo namreč v prihodnje morali plačevati od plače.
Polona Skledar pove, da vsi ne bodo upravičeni do dolgotrajne oskrbe. CSD bo izdajal odločbe o upravičenosti do dolgotrajne oskrbe. Pomoč na domu bo še vedno ostala, vendar pa bo strošek občine vseeno nižji, potem, ko bo dolgotrajna oskrba vzpostavljena. 
Ceno za dolgotrajno oskrbo bo potrjevala država. Glede na to, kakšno ceno napovedujejo, nekateri koncesionarji pomoči na domu po Sloveniji pravijo, da z njo ne bodo prišli skozi. Razlike v terenu za opravljanje storitve so po državi različne.

Sklep št. 8:
Občinski svet Občine Ig sprejme sklep o potrditvi  cene pomoči na domu v Občini Ig za leto 2025:
- za obdobje 1. 1. 2025 – 31. 12. 2025: cena na uro 21,57 EUR, od tega cena za uporabnike 5,22 EUR, za občino  16,35 EUR;
- cena storitve ob nedeljah višja za 20 %: cena na uro 25,88 EUR, od tega cena za uporabnika: 6,26 EUR, za občino 19,62 EUR;
- cena storitve ob praznikih višja za 30 %: cena na uro 28,04 EUR, od tega cena za uporabnika:  
6,79 EUR, za občino 21,25 EUR.
Glasovanje:  12 ZA, 0 PROTI, 0 VZDRŽAN

Ad 12
Obravnava in potrditev Dokumenta identifikacije investicijskega projekta - DIIP za izgradnjo
gasilskega doma PGD Tomišelj

Predsednik Odbora za protipožarno varnost, zaščito in reševanje Jože Virant pove, da je bil Dokument identifikacije investicijskega projekta – DIIP za izgradnjo gasilskega doma PGD Tomišelj na 4. redni seji Odbora za protipožarno varnost, zaščito in reševanje obravnavan in soglasno predlagan v potrditev občinskemu svetu Občine Ig. 

Tone Modic se zahvali za pozitivno mnenje. 

Mira Žagar pove, da je DIIP šele osnova, da se izdela investicijski program (IP). Zaradi časovne omejitve so sklenili dogovor, da so že začeli z izdelavo investicijskega programa, kar je osnova za podpis pogodbe za izvedbo. Ko bo investicijski program izdelan ga je potrebno v najkrajšem času potrditi zato, v kolikor bo hitro izdelan predlaga, da se skliče korespondenčno sejo, da bi izvedli glasovanje, če v tem času ne bo sklicana redna seja občinskega sveta. 

Tone Modic pove, da so razpis podaljšali za deset dni. Želja je, da se z gradnjo konstrukcije gasilskega doma Tomišelj prične pozimi. 

Mira Žagar pove, da je investicijska vrednost visoka, zato je potrebno izdelati IP. Del sredstev je bil namenjen za nakup zemljišča, nekaj del je bilo že izvedenih. IP bo narejen za celoto. Viri financiranja pa bodo le do izgradnje tretje faze, nato bo za nadaljnje faze potrebno izdelati nivelacijo IP, kjer se bo zagotavljalo vire financiranja v prihodnje. 



Sklep št. 9: 
Občinski svet Občine Ig potrdi in sprejme predlagani DIIP za izgradnjo gasilskega doma PGD Tomišelj. 
Glasovanje:  12 ZA, 0 PROTI, 0 VZDRŽAN

Ad 13
Obravnava in potrditev Dokumenta identifikacije investicijskega projekta - DIIP za nakupa gasilskega vozila GVC-1 za PGD Ig

Predsednik Odbora za protipožarno varnost, zaščito in reševanje Jože Virant pove, da je bil Dokument identifikacije investicijskega projekta – DIIP za nakup gasilskega vozila GVC-1 za PGD Ig na 4. redni seji Odbora za protipožarno varnost, zaščito in reševanje obravnavan in soglasno predlagan v potrditev občinskemu svetu Občine Ig. Pove, da ima Gasilsko društvo Ig avto že v garaži. Vozilo so kupili iz lastnih sredstev. 

Tone Modic se zahvali predsedniku društva PGD Ig Žigi Drnovšku. Avto, ki ga ima PGD Ig je star 30 let in bo šel v last Gasilski zvezi. Razpis za nadgradnjo vozila v vrednosti 180.000,00 EUR je objavljen in se jutri zaključi. Financiranje načrtujejo na koncu leta 2025 oziroma v začetku leta 2026, saj so izvajalci opremljanja gasilskih vozil do konca leta zasedeni. 

Mirko Merzel vpraša kaj pomeni oznaka GVC-1. 
Tone Modic pove, da je Gasilsko vozilo s cisterno GVC-1 vozilo z vgrajenim rezervoarjem za vodo, volumna 2500 l, je prvo napadalno vozilo, gasilsko-tehnično opremo ter najmanj eno hitronapadalno napravo. Opreme v vozilu je za cca. 50.000,00 EUR.

Sklep št. 10:
Občinski svet Občine Ig potrdi in sprejme predlagani DIIP za nakup gasilskega vozila GVC-1 za PGD Ig. 
Glasovanje:  12 ZA, 0 PROTI, 0 VZDRŽAN

Ad 14
Obravnava in potrditev Dokumenta identifikacije investicijskega projekta - DIIP za LAS projekt: Športajmo na Igu


Župan pove, da gre za postavitev treh zunanjih fitnes naprav, in sicer pri PGD Ig, pri novem športnem Igrišču pri OŠ Ig in v Zapotoku. Postavitev petih otroških igral, in sicer v Strahomeru, Tomišlju, Kotu, pri PGD Ig in pri vrtcu ter postavitev ograje na igrišču v Škriljah skupaj z dvema fitnes napravama.  Sredstva so planirana v proračunu. 

Sklep št. 11: 
Občinski svet Občine Ig potrdi in sprejme predlagani DIIP za LAS projekt: Športajmo na Igu.
Glasovanje:  12 ZA, 0 PROTI, 0 VZDRŽAN

Ad 15
Obravnava in potrditev predloga Proračuna Občine Ig za leto 2025 in Odloka o proračunu Občine Ig za leto 2025

Skladno s sklepom 20. redne seje Občinskega sveta Občine Ig z dne 20. 11. 2024 je bil proračun dan v javno razpravo. Javna razprava je potekala do 5. 12. 2024. V času javne razprave so predlog proračuna obravnavala delovna telesa Občinskega sveta Občine Ig.
Bilo je omogočeno  tudi vlaganje pripomb in predlogov k predlogu proračuna za leto 2025. 

PREDLOGI SPREMEMB K PREDLOGU PRORAČUNA:
V času javne razprave k predlogu proračuna ni prispel noben predlog k predlogu proračuna.

V proračunu je prišlo do treh prerazporeditev, in sicer iz postavke vrtca, LAS ter družbenih dejavnosti so se sredstva prerazporedila za LAS PROJEKT: Športajmo na Igu.
Za pripravo dokumentacije za obvoznico Ižanka – Staje je predvidenih 20.000,00 EUR, ki so prerazporejeni iz zimske službe. 

Obravnava se je nadaljevala s poročili in sklepi posameznih odborov, in sicer: 
Predsednik Odbora za družbene dejavnosti Mirko Merzel pove, da je bil predlog Proračuna Občine Ig za leto 2025 in Odloka o proračunu Občine Ig za leto 2025 v Občini Ig na Odboru za družbene dejavnosti obravnavan in soglasno predlagan v potrditev občinskemu svetu Občine Ig.
Član Odbora za kmetijstvo in gozdarstvo Zdravko Grmek pove, da je bil predlog Proračuna Občine Ig za leto 2025 in Odlok o proračunu Občine Ig za leto 2025 na Odboru za kmetijstvo in gozdarstvo obravnavan in soglasno predlagan v potrditev občinskemu svetu Občine Ig.
Predsednica Odbora za komunalo, infrastrukturo, varovanje okolja in prostora Mira Žagar poroča, da je bil predlog Proračuna Občine Ig za leto 2025 in Odlok o proračunu Občine Ig za leto 2025 na Odboru za komunalo, infrastrukturo, varovanje okolja in prostora obravnavan in soglasno predlagan v potrditev občinskemu svetu Občine Ig, s predlogom, da se sredstva v višini 20.000,00 EUR prerazporedijo iz postavke zimske službe na postavko obvoznica Ig – Staje.
Predsednik Odbora za gospodarstvo, turizem in gostinstvo Rado Lovšin poroča, da je bil predlog Proračuna Občine Ig za leto 2025 in Odlok o proračunu Občine Ig za leto 2025 na 6. redni seji Odbora za gospodarstvo, turizem in gostinstvo obravnavan in soglasno predlagan v potrditev občinskemu svetu Občine Ig.
Predsednik Odbora za protipožarno varnost, zaščito in reševanje Jože Virant poroča, da je bil predlog Proračuna Občine Ig za leto 2025 in Odlok o proračunu Občine Ig za leto 2025 na Odboru za protipožarno varnost, zaščito in reševanje obravnavan in soglasno predlagan v potrditev občinskemu svetu Občine Ig. Pove, da je dobil informacijo o nabavi rabljenega vozila za PGD Škrilje. Dobili so odobritev s strani Gasilske zveze Slovenije. Financiranje vozila bo potrebno obravnavati v prihodnjem letu.  

Sklep št. 12: 
Občinski svet Občine Ig potrdi Proračun Občine Ig za leto 2025 in Odloka o proračunu Občine Ig za leto 2025.
Glasovanje:  12 ZA, 0 PROTI, 0 VZDRŽAN

Ad 16
Pobude in vprašanja

Župan pove, da je prejel novinarska vprašanja, in sicer: 
· Kako ocenjujete oziroma ali bi dali neko splošno oceno o dosedanjem poteku mandata?
· Katere projekte, ki ste si jih zadali ste uspeli realizirati?
· Kaj je bil največji izziv v vaši občini v zadnjih dveh letih?
· Kaj bo največji izziv v naslednjih dveh letih?

Pove, da je bil glavni izziv dobro sodelovanje z vsemi, ne glede na politično usmerjenost svetnikov in Sveti vaške skupnosti. Pove, da je s sodelovanjem zelo zadovoljen in upa na dobro sodelovanje tudi v prihodnje. Za dobro sodelovanje poda zahvalo svetnikom in predstavnikom Svetov vaške skupnosti za potrpežljivost. Podane so bile zahteve, ki se jih trudijo v večini uresničiti. 

Seji se je pridružila Alenka Jeraj ob 17. 57. 

Žal je občino v letu 2023 prizadela ujma in je s tem posledično prišlo do investiranja v prevoze pitne vode v hribih v vrednosti 1.000.000,00 EUR. S tem denarjem bi se po vaseh lahko naredilo bistveno več. Zaradi ujem po Sloveniji je bil tudi državni proračun za pomoč občinam manjši. 
Pove, da čakajo odgovor Ministrstva za gospodarstvo, turizem in šport o pridobitvi nepovratnih sredstev za gradnjo športnega igrišča pri OŠ Ig v vrednosti 500.000,00 EUR. Gradnja poteka po planih. Vreme je naklonjeno in skupaj z izvajalci se trudijo, da se dela izvedejo v rokih, ki bi omogočili pridobitev sredstev v celoti. 
Župan pove, da so odstopili od projekta postavitve sončnih elektrarn za POŠ Golo in Vrtec Ig. Vsi pogoji niso bili primerni za izvedbo zato so sporazumno prekinili pogodbo z izbranim izvajalcem. 
Izvaja se projekt za postavitev sončne elektrarne s stani Sončne zadruge pod vodstvom Aleša Tolarja. Pojavile so se težave na strehah centra Ig, saj kritina ni primerno pritrjena in ravno tako ne snegobrani. Na strehi OŠ Ig so bila odkrita puščanja, ki jih bo potrebno sanirati. Pojavilo se je kar veliko težav zaradi slabo izvedenih del. Tudi statika šole ni primerna. 

Župan pove, da je prejel novinarska vprašanja s strani Blaža Puciharja, in sicer so bila naslovljena na Listo Zlatka Usenika ter na njega in tudi na ostale stranke. Na vprašanja bo odgovoril na naslednji seji. 

Rado Lovšin pove, da so vprašanja splošna in za nas z jasnimi odgovori. On in ostali občani pa verjetno niso prišli do jasnih odgovorov. Predlaga, da bi na občinski strani kreirali tabelo iz katere bi bilo razvidno kateri projekti se izvajajo in njihov status.  

Mojca Marija Kučič pove, da je velika luknja v Iški vasi pri Rupertu in prosi za sanacijo. 

Župan povabi prisotne na koncert Mandoline, ki bo potekal 13. 12. 2024 v Domu kulture Ig. Prisotne povabi na decembrska praznična druženja, ki bosta potekala ob sobotah, in sicer dne 21. 12. 2024 in 28. 12. 2024.

Župan poda zahvalo delu občinske uprave. Zahvali poda podžupanjama za dobro opravljanje dela. 

Naslednja seja je predvidena dne 15. 1. 2025. 

Seja se je zaključila ob 18.10. 



Zapisala:									Zlatko Usenik
Petra Mihelič Jakič 							       	     župan

